चरखारी के महिला पालीटेक्निक के निर्माण की गति अब तेज हो गई है। 25 मई को भवन के हस्तांतरण की अवधि तय कर दी गई है। हस्तांतरण की तारीख नजदीक आते ही कार्यदाई संस्था आवास विकास परिषद के ठेकेदार ने भवन को अंतिम स्वरूप देने के प्रयास शुरू कर दिए हैं फिर भी मुख्य भवन के अलावा छात्रावास का कार्य आधा अधूरा पड़ा है। वहीं वर्कशाप और मुख्य भवन की आंतरिक व्यवस्था चौकस नहीं हो पाई है। वहीं परिसर को भी प्राक्कलन के सापेक्ष तैयार नहीं किया गया है। इस पर समय और लगने की आशंका है जबकि 25 मई को हस्तांतरण की तारीख तय हो जाने के कारण छात्राआें को आगामी सत्र से तकनीकी शिक्षा के लिए इस केंद्र का सहारा मिलना तय हो गया है। महिला पालीटेक्निक चरखारी की व्यवस्था को देख रहे महोबा पालीटेक्निक के प्रधानाचार्य अशोक कुमार ने बताया कि 31 जनवरी को हस्तांतरण की तिथि तय थी लेकिन चुनावी दौर में यह मुहूर्त टल गया। अब 25 मई को यह भवन हस्तांतरित करने के लिए गठित कमेटी को सूचना दे दी गई है। उन्हाेंने बताया कि मुख्य इमारत और वर्कशाप के सहारे आगामी सत्र से कक्षाएं शुरू करा दी जाएंगी।